בי ג'יז

1958 - 1966: הקמת הלהקה והצלחה ראשונית

שלושת האחים גיב וכן אחיהם הצעיר אנדי (1988–1958), נולדו באי מאן וגדלו במנצ'סטר שבאנגליה במשפחה מוזיקלית.
ב-1958 נסעו עם הוריהם לבריזבן באוסטרליה ומשם לסידני שם שהו במשך שנים אחדות. האחים למשפחת גיב הקימו את להקת הבי ג'יז והחלו להקליט סינגלים כבר בשנת 1966, ביניהם הלהיט המצליח Spicks and specks שהגיע לפסגת המצעד האוסטרלי.
ב-1967 לאחר תשע שנים באוסטרליה שבו לבריטניה מולדתם והאמרגן רוברט סטיגווד החתים אותם בחברת Polidor. להיטם Spicks and specks הוצא כסינגל ראשון אך לא נכנס למצעד. הסינגל הבא New York mining disaster 1941 הוא שהפך אותם למפורסמים משני צידי האוקיינוס האטלנטי.

1969 - 1970: דעיכה והתפצלות

בשנתיים הבאות הוציאו הבי ג'יז להיט אחרי להיט עד שבמרץ 1969 גרם המתח הפנימי לפיצול בלהקה. רובין גיב פרש לקריירת סולו והגיע למקום השני במצעד הבריטי עם Saved by the bell, ואילו הסינגל של שני אחיו Tomorrow tomorrow לא זכה להצלחה ניכרת. בתחילת שנות ה-70, לאחר להיט אחד גדול Don’t forget to remember וכמה להיטים בינוניים, התחילו גם ברי ומוריס להתרכז בקריירת סולו משלהם. התחרות בין האחים גרמה לפיצול בניהם ולדעיכה משמעותית בהצלחתם.

1975 ואילך: ההתאחדות מחדש ושיא ההצלחה

עד מהרה הבינו הבי ג'יז כי קריירות הסולו אינן הולכות כמתוכנן, ובדצמבר 1970 חזרו השלושה להתאחד.
רק ב-1975 חזרו הבי ג'יז להצליח. הלהיט Jive talking החזיר אותם לצמרת המצעד הבריטי ולמקום הראשון במצעד האמריקאי. זה היה הראשון משמונה להיטים שכבשו את הפסגה בארצות הברית בחמש השנים הבאות, כששניים מהם, Night fever ו-Tragedy, הגיעו גם למקום הראשון בבריטניה. בין שירי הדיסקו המפורסמים של הלהקה היו: Stayin' alive ו-You should be dancing. תרמה להצלחה ההשתתפות עם שבעה שירים בפסקול הסרט "שיגעון המוזיקה" (Saturday night fever), שצעד 18 שבועות בראש המצעד הבריטי ו-25 שבועות בראש המצעד האמריקאי ומכר למעלה מ-30 מיליון עותקים בעולם. בעקבות ההצלחה השתתפו הבי ג'יז בסרטו של רוברט סטיגווד מועדון הלבבות הבודדים של הסמל פפר המבוסס על שירי הביטלס. כמו כן, כתב בארי גיב באותה שנה את שיר הנושא לסרט "גריז" בביצועו של פרנקי ולי שהגיע לראש המצעד האמריקאי. הקשר הקולנועי של הבי ג'יז נמשך ב-1983 בסרט "להשאר בחיים" (Staying alive), סרט ההמשך ל"שיגעון המוזיקה" שהתבסס על להיטם המצליח מ-1977. בשנות ה-80 ביצע בארי גיב עם הזמרת ברברה סטרייסנד את הלהיט "Guilty" וכתב עבורה את הלהיט "Woman in Love" (אותו ביצע מאוחר יותר בעצמו). הבי ג'יז היו להקה שהשפיעה רבות על המוזיקה העולמית, וכונו "מלכי הדיסקו". הם זכו בשבעה פרסי "גראמי" וזכו להיכנס להיכל התהילה של הרוקנ'רול. שירתם, שאופיינה בהרמוניה של קולות גבוהים, הפכה עם השנים לקלסיקה. ברצף של שירי דיסקו קליטים ומרגשים עזרו הבי ג'יז לעצב את פני המוזיקה של שנות ה-70. למעשה, התחילה הקריירה המוזיקלית שלהם עוד בשנות ה-60, ונמשכת לתוך שנות ה-2000. מגזין הרוק "רולינג סטון" דירג את הבי ג'יז במקום ה-12 בדירוג הלהקות הטובות בעולם.

מותם של חברי הלהקה ופירוקה

בשנת 1988 מת אחיהם של הלהקה אנדי גיב, לאחר שהשתמש באופן מופרז בסמים, בגיל 30 בלבד. בשנת 2001 יצא האלבום "This is were I came in", אשר הפך לאלבומה האחרון של הלהקה. בעקבות מותו הפתאומי של האח מוריס בינואר 2003, האחים הנותרים בארי ורובין הודיעו תחילה כי יסירו את השם "בי ג'יז", אולם לאחר מספר שנים שבו להשתמש בו במספר הופעות משותפות. הלהקה חדלה מלהתקיים באופן סופי בעקבות מותו של רובין גיב מסרטן במאי 2012, מה שהותיר את בארי גיב לשריד האחרון מבין האחים.

הצלחת הלהקה

בשנות פעילותה זכתה הלהקה להצלחה מסחרית רחבה. עם מכירות של מעל ל-200 מיליון עותקים בכל רחבי העולם, נחשבים הבי ג'יז עד היום לאחת הלהקות המשפיעות והמצליחות ביותר בכל הזמנים. הלהקה הצליחה להשפיע רבות על המוזיקה בשנות ה-70 וה-80. אפילו לאחר מותם של מוריס ורובין גיב, מה שגרם לפירוק הסופי של הלהקה, הצליחו הבי ג'יז להשפיע רבות על תרבות הדיסקו בעולם, שהייתה פופולרית ביותר באותה תקופה.

הבי ג'יז וישראל

הבי ג'יז אומנם לא ביטאו כלהקה באופן ישיר את יחסם לישראל, אולם ניתן לראות מספר סממנים שהעידו על אהדתם לישראל.
לאחר התאחדותם מחדש בדצמבר 1970, הוציאו הבי ג'יז בשנת 1971 סינגל בשם "ישראל", אולם סינגל זה לא זכה להצלחה כמו רוב התקליטים שהוציאו הבי ג'יז מספר שנים לאחר מכן. בשנת 2007, ביקר חבר הלהקה רובין גיב בישראל.